*Jézus így válaszolt: „Nincs-e megírva a ti törvényetekben: Én mondtam: istenek vagytok?
(Jn 10,34)*

Jézus itt egy hosszabb magyarázatba kezd és most ennek csak az első mondatával foglalkozunk. A teremtés történetében a Biblia kimondja, hogy Isten a saját képére teremtette az embert. Ez az egyik jellemvonás, amelyről ez a mondat beszél.

Az embernek a teremtettségben betöltött szerepe a másik ilyen tulajdonság: képes létrehozni eddig nem létező dolgokat is. Ehhez persze fel kell használni a korábbi tapasztalatokat és ismerni kell a bennünket körülvevő törvényszerűségeket. Az ember képes a tudás felhalmozására és továbbadására is. Sajnos van az embernek olyan tulajdonsága is, amely a bűn következménye: képes rombolni és kárt okozni, akár a másik embernek is. Képes rontani saját és globális helyzetén.

Isten nem akar, és nem tesz rosszat. Szabad akaratot adott az embernek és ezt Ő tiszteletben is tartja. Az ember rossz döntéseinek romboló következményeiért nem Isten a felelős. Isten jó életet teremtett az emberiségnek és örül annak, aki ezt keresi. Ha meg akarod találni ezt a jó életet, keresd Jézust! *Vadon Gyula*